Document ID: 32012D0701

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Νοεμβρίου 2012
για την τροποποίηση της απόφασης 2008/185/ΕΚ όσον αφορά την καταχώριση της Ιρλανδίας, της Βόρειας Ιρλανδίας και της επαρχίας Bolzano της Ιταλίας στον κατάλογο των κρατών μελών ή των περιφερειών τους που έχουν απαλλαγεί από τη νόσο Aujeszky
[κοινοποιηθείσα υπό τον αριθμό C(2012) 7976]
(Κείμενο που παρουσιάζει ενδιαφέρον για τον ΕΟΧ)
(2012/701/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το άρθρο 9 παράγραφος 2 και το άρθρο 10 παράγραφος 2,
Εκτιμώντας τα ακόλουθα:
(1)
Με την οδηγία 64/432/ΕΟΚ θεσπίζονται οι κανόνες που πρέπει να εφαρμόζονται όσον αφορά το εμπόριο των βοοειδών και των χοιροειδών στο εσωτερικό της Ένωσης. Το άρθρο 9 της εν λόγω οδηγίας προβλέπει κριτήρια για την έγκριση υποχρεωτικών εθνικών προγραμμάτων ελέγχου για ορισμένες μολυσματικές νόσους, συμπεριλαμβανομένης της νόσου Aujeszky. Επιπλέον, το άρθρο 10 της εν λόγω οδηγίας προβλέπει ότι, εάν κάποιο κράτος μέλος θεωρεί ότι η επικράτειά του ή μέρος αυτής είναι απαλλαγμένη από τέτοιου είδους νόσους, συμπεριλαμβανομένης της νόσου Aujeszky, υποβάλλει στην Επιτροπή τα κατάλληλα αποδεικτικά έγγραφα.
(2)
Η απόφαση 2008/185/ΕΚ της Επιτροπής, της 21ης Φεβρουαρίου 2008, για παροχή συμπληρωματικών εγγυήσεων κατά το ενδοκοινοτικό εμπόριο χοίρων όσον αφορά τη νόσο Aujeszky (ψευδολύσσα) και για τα κριτήρια σχετικά με την παροχή στοιχείων γι’ αυτή τη νόσο (2), ορίζει τις συμπληρωματικές εγγυήσεις που είναι απαραίτητες για τις μετακινήσεις χοίρων μεταξύ κρατών μελών. Οι εγγυήσεις αυτές συνδέονται με την κατάταξη των κρατών μελών ανάλογα με την κατάστασή τους όσον αφορά τη νόσο Aujeszky.
(3)
Στο παράρτημα I της απόφασης 2008/185/ΕΚ απαριθμούνται τα κράτη μέλη ή οι περιφέρειές τους που έχουν απαλλαγεί από τη νόσο Aujeszky και óπου απαγορεύεται ο εμβολιασμός. Στο παράρτημα II της εν λόγω απόφασης απαριθμούνται τα κράτη μέλη ή οι περιφέρειές τους όπου υπάρχουν εγκεκριμένα εθνικά προγράμματα ελέγχου για την εκρίζωση της νόσου Aujeszky.
(4)
Η Ιρλανδία, η Βόρεια Ιρλανδία και η ιταλική επαρχία του Bolzano περιλαμβάνονται σήμερα στον κατάλογο του παραρτήματος II της απόφασης 2008/185/ΕΚ, ως κράτη μέλη ή περιφέρειες όπου εφαρμόζονται εγκεκριμένα εθνικά προγράμματα ελέγχου για την εκρίζωση της νόσου Aujeszky.
(5)
Η Ιρλανδία, το Ηνωμένο Βασίλειο όσον αφορά τη Βόρεια Ιρλανδία και η Ιταλία όσον αφορά την επαρχία του Bolzano έχουν πλέον υποβάλει έγγραφα προς υποστήριξη της αίτησής τους με την οποία ζητείται να κηρυχθεί ότι τα εν λόγω κράτη μέλη και η επαρχία του Bolzano έχουν απαλλαγεί από τη νόσο Aujeszky.
(6)
Σε συνέχεια της αξιολόγησης των δικαιολογητικών εγγράφων που υπέβαλαν η Ιρλανδία, το Ηνωμένο Βασίλειο και η Ιταλία, κρίνεται σκόπιμο η Ιρλανδία, η Βόρεια Ιρλανδία και η επαρχία του Bolzano να μην περιλαμβάνονται πλέον στο παράρτημα II της απόφασης 2008/185/ΕΚ, αλλά να περιληφθούν στον κατάλογο του παραρτήματος I της εν λόγω απόφασης.
(7)
Κατά συνέπεια, η απόφαση 2008/185/ΕΚ θα πρέπει να τροποποιηθεί αναλόγως.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα παραρτήματα I και ΙΙ της απόφασης 2008/185/ΕΚ αντικαθίστανται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 13 Νοεμβρίου 2012.

Labels: 3
18
6